Verslag oor brand dui op ‘growwe nalatigheid’ – DADie parlementêre kompleks se sproeierstelsel is luidens ’n verslag deur die brandweerdiens in 2017 laas gediens. (Foto: Verskaf) Die DA meen die brandweerdiens se assesseringsverslag oor die brand by die parlementsgebou in Kaapstad dui op “growwe nalatigheid”. Volgens die party is dié verslag, wat verskeie tekortkominge uitwys, net nóg ’n spyker in die doodskis van diegene wat hulle plig om die parlementêre kompleks te beskerm, versuim het. Die verslag het onder meer bevind dat die kompleks se sproeierstelsel nie tydens die brand in werking getree het nie omdat dit jare laas versien is en die kleppe gesluit was. Die departement van openbare werke en infrastruktuur sê egter dat inspeksies elke jaar in aanloop tot die staatsrede (Sona) gedoen word en dat brandstelsels by die parlement op 21 Desember verlede jaar ná ’n groot kragonderbreking deur kontrakteurs nagegaan en as funksioneel bevestig is. “Ondanks die versekering wat Dinsdag tydens ’n inligtingsessie aan die parlementslede gegee is, is dit duidelik dat daar ’n absolute pligsversuim was met betrekking tot brandveiligheid in die parlement. “Die inligtingsessie deur Patricia de Lille, minister van openbare werke en infrastruktuur, en die voorsitter van die nasionale raad van provinsies [Amos Masondo] was niks meer as verduistering en misleiding nie. Volgens die verslag wat deur dié departement voorgelê is, is die brandbeskermingstelsel gereeld geïnspekteer en in stand gehou. “Die verslag het boonop onomwonde verklaar dat die brandsproeiers jaarliks ​​in stand gehou word. Die [brandweer se] verslag ná die voorval dui egter aan dat die brandsproeiers in 2017 laas versien is en dat daar geen aanduiding was dat die geskeduleerde instandhouding in Februarie 2020 gedoen is nie,” het Samantha Graham-Maré, die DA se woordvoerder oor openbare werke en infrastruktuur, gesê. Skade aan die parlementsgebou. (Foto: Verskaf) Graham-Maré meen indien inspeksies wel gedoen is, sou die probleem met die sproeierstelsel se kleppe tydig opgespoor en herstel word, en dat die departement en brandweer se verslae mekaar weerspreek. Sy sê die departement het tydens sy voorlegging beweer dat die verslag van ’n inspeksie wat in 2021 voor die staatsrede deur die brandweerdiens gedoen is, geen ongerymdhede met toerusting uitgewys het nie. Die departement het glo ook verder aangevoer dat die brandweerdiens se vereistes “voldoende hanteer is”. “’n Afskrif van die inspeksieverslag deur die brandweer [in 2021] beklemtoon egter ’n aantal kwessies en nie-nakoming van verskeie van die metroraad se brandregulasies. Dit sluit in swak werkende brandpanele en brandfone, asook die ontbreking van brandopsporingsverklikkers. Boonop kon die brandweer dele van die gebied weens bouwerk nie ten volle inspekteer nie. “Die skreiende teenstrydighede tussen die inligting wat Dinsdag aan die parlementslede verskaf is en die inligting wat uit die verslag ná die voorval verkry is, lyk soos ’n poging om amptenare en hoofbestuur te verontskuldig.” Die parlement het intussen gesê die bevindinge in die brandweerdiens se verslag moet nie as afdoende beskou word nie. Formele ondersoeke deur die toepaslike wetstoepassingsowerhede duur tans voort.